Jann Sjursen (KRF), 2002-11-26:
Som debatten har udformet sig, kan man vel roligt sige, at partierne især har beflittet sig på at prøve at uddele dummebøder til hinanden.
Det synes jeg måske ikke har været den mest konstruktive tilgang til det alvorlige problem, vi står over for, og som Socialdemokratiet har ønsket at bringe på dagsordenen i dag med sit beslutningsforslag nr. B 18.
Det er et forslag, som jeg på mange måder hilser velkommen, fordi det jo altså giver os anledning til at få en debat om den organiserede kriminalitet og især den del, der vedrører rockerne, selv om vi fra Kristeligt Folkepartis side - og det skal jeg komme tilbage til - alligevel ikke kan støtte forslaget i dets nuværende form. Jeg hører til de ordførere, der i virkeligheden her, når man skal fokusere på, hvad der er sagt og gjort, og hvad der er sket tidligere, ikke mener, at man alene kan komme om ved sagen i dag ved at beskylde den tidligere SR-regering for at have undladt at gøre noget.
Vi bliver under alle omstsændigheder nødt til, uanset hvad der er sket tidligere, at foretage os noget i fællesskab for at komme rockernes uvæsen til livs og for at få bekæmpet den organiserede kriminalitet i det hele taget.
Lad mig i den forbindelse nævne, at det efter Kristeligt Folkepartis opfattelse også i nok så høj grad er væsentligt, at det politi, som vi ser som spydspidsen i en indsats for at komme den organiserede kriminalitet til livs, i en del år efter vores opfattelse har været alvorlig stækket og det ikke kun af de tidligere regeringspartier, men såmænd også af de nuværende, for nu at tage det hele med i den her sammenhæng.
Når vi, som jeg sagde tidligere, ikke kan støtte det socialdemokratiske beslutningsforslag, som det foreligger nu, er det selvfølgelig, fordi der er kommet væsentlige indvendinger, som også justitsministeren var inde på det i sin tale til beslutningsforslaget, at politiet, selv Rigspolitichefen, har indvendinger mod den nye struktur, der bliver lagt op til i beslutningsforslaget, og det er sådan set også den umiddelbare anke, vi fra Kristeligt Folkepartis side har: Er det nu hensigtsmæssigt, at man opretter nye regionale centre i forhold til den struktur, man allerede har i dag, og som er kendt?
Det er selvfølgelig altid en overvejelse værd, men her synes vi ligesom, at Socialdemokratiet lægger an til, at den dybe tallerken skal opfindes endnu en gang, og det er spørgsmålet, om det er det, der er brug for nu.
Det er det efter vores opfattelse ikke, og hvis man vil se på nye strukturer på det her område, så bør det i hvert fald indtænkes i de strukturovervejelser, der er på området i øvrigt.
Derfor vil jeg sige, at vi selvfølgelig godt vil diskutere enkeltelementer i Socialdemokratiets forslag nærmere i forbindelse med udvalgsarbejdet, som forestår, men jeg synes faktisk, at det forslag, som blev bragt på bane i første omgang af fru Anne Baastrup - og siden vandt tilslutning fra fru Elisabeth Arnold og fru Line Barfod - om at der bliver afholdt en høring fra Retsudvalgets side, er en meget konstruktiv tilgang til problemerne, som vi står over for, og som i virkeligheden må kunne føre meget videre end det, der også selv er lagt op til med Socialdemokratiets beslutningsforslag. Jeg synes, at det er et forslag, som vi fra Kristeligt Folkepartis side til fulde kan støtte, ikke for at der så ikke sker noget, og at vi bare holder endnu en høring, men for at vi netop i fællesskab kommer videre og finder en konsolideret og opdateret baggrund for, hvilke nye initiativer der er brug for nu, og hvor vi også inddrager nogle af aktørerne på området i vores videre arbejde.
Som jeg tidligere har nævnt, mener vi fra Kristeligt Folkepartis side, at det i høj grad er vigtigt, at politiet og myndigheder i øvrigt, altså også told- og skatteregionerne f.eks., er inddraget, for at vi kommer den organiserede kriminalitet til livs.
Vi synes også, at der skal fokuseres på den forebyggende indsats, ikke alene den, som offentlige institutioner kan være medvirkende til, skole og klubvirksomhed osv., men vi vil også godt pege på det civile samfund, ngo'ernes indsats, og på det forældreansvar, der også er over for vores børn og unge.
Det er ikke mindst vigtigt, at vi får netop forældrene i tale på det her område.
Her mener vi, at der i virkeligheden er brug for flere ressourcer til at sikre den nødvendige opdækning af unge, der er kommet på kant med loven, både fra politiets side og fra sociale medarbejderes side, hvis vi skal få ændret den adfærd, som unge har på et tidligt tidspunkt, og som desværre gør flere og flere af dem til aspiranter for rockerne.
Det skal vi simpelt hen have gjort noget ved.